[Video] Bylmoorde-verhoor uitgestelHenri van Breda in die hof (April 2017) Foto: Catherine Rice/ANA Die verhoor teen die 22-jarige Henri van Breda is Maandag in die hooggeregshof in die Wes-Kaap uitgestel nadat die advokaat wat hom verteenwoordig nie die verrigtinge kon bywoon nie. Die hof het gehoor adv. Pieter Botha se seun is in die hospitaal opgeneem en Botha sal eers Woensdag weer beskikbaar wees. Die saak is toe tot Woensdag uitgestel. Van Breda word aangekla van die moorde op sy ouers en ouer broer in hul huis in die De Zalze-landgoed by Stellenbosch in Januarie 2015. Hy staan ook tereg op ŉ aanklag van poging tot moord in verband met die aanval op sy suster, Marli, wat oorleef het. Marli was ten tyde van die aanval 16 jaar oud en ly nou aan geheueverlies weens die beserings wat sy opgedoen het. Van Breda het skuld op die aanklagte teen hom ontken en is vroeër op borgtog van R100 000 vrygelaat. Verlede week het ao. Andre Hitchcock, wat die misdaadtoneel ondersoek het, in die hof getuig hy het drie weke lank DNS- en bloedmonsters op die toneel versamel. Sy kruisondervraging sal Woensdag plaasvind wanneer die verhoor hervat word. Regter Siraj Desai het ook verlede week beslis dat die aanvanklike verklaring wat Van Breda op 27 Januarie 2015 aan die polisie gemaak het wel as ŉ bewysstuk toegelaat sal word. Die verdediging het aangevoer die verklaring moenie aanvaar en toegelaat word nie aangesien hulle meen die polisie het Van Breda onmiddellik as ŉ verdagte beskou, maar hom nie oor sy regte gewaarsku toe hy die verklaring afgelê het nie. Lees alle vorige berigte oor die bylmoorde-saak op Maroela Media. Die onderstaande insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.